b"\n_START_ARTICLE_\nRoscoe Arbuckle\n_START_SECTION_\nBakgrunn\n_START_PARAGRAPH_\nRoscoe Arbuckle var et av ni barn av Mollie og William Goodrich Arbuckle. Hans mor d\xc3\xb8de da han var 12 \xc3\xa5r gammel, og den alkoholiserte faren forlot ham tidlig.\n_START_SECTION_\nKarriere\n_START_PARAGRAPH_\nRoscoe startet tidlig i komikerbransjen. For \xc3\xa5 overleve da han ikke lenger hadde noen til \xc3\xa5 fors\xc3\xb8rge seg fikk han jobb her og der som vaudevillekomiker og sanger. I 1908 giftet han seg med skuespillerinnen Minta Durfee; paret separerte seg i 1917, men var formelt gift fram til 1925. I \xc3\xa5rene 1909-10 medvirket Arbuckle p\xc3\xa5 film for f\xc3\xb8rste gang, i en h\xc3\xa5ndfull korte stumfilmer for studioet Selig, som Ben's Kid og The Sanitarium._NEWLINE_Mot slutten av 1912 ble Arbuckle oppdaget av Mack Sennett, grunnlegger av filmselskapet Keystone Studios som spesialiserte seg p\xc3\xa5 komedier. Arbuckle ble snart selskapets ledende stjerne, og ble angivelig den f\xc3\xb8rste amerikanske filmskuespilleren som systematisk skrev og regisserte sine filmer selv. Hans rollefigur, \xc2\xabFatty\xc2\xbb (navnet ble antagelig gitt av Sennett, i og med at Arbuckle veide mellom 150 og 200 kilo), var offer for tallrike sinnssvake situasjoner, de aller fleste av dem i typisk slapstick-stil. Blant Arbuckles mange Keystone-filmer er The Rounders (med Charlie Chaplin som motspiller) og Fatty and Mabel Adrift blant de bedre og mest kjente._NEWLINE_I 1917 forlot Arbuckle Keystone til fordel for studioet Triangle, hvor han fortsatte \xc3\xa5 lage sv\xc3\xa6rt suksessfulle to-akters komedier. V\xc3\xa5ren samme \xc3\xa5r ansatte Arbuckle den senere s\xc3\xa5 ber\xc3\xb8mte Buster Keaton som sin motspiller. Arbuckle og Keaton spilte sammen i minst 14 filmer i l\xc3\xb8pet av de neste to \xc3\xa5rene; av disse er The Cook, The Bell Boy og The Garage blant de bedre. Keaton og Arbuckle forble gode venner, ogs\xc3\xa5 etter at de skilte lag som komikerpar i 1920, da Keaton begynte \xc3\xa5 regissere sine egne filmer._NEWLINE_Da Arbuckle i 1920 underskrev kontrakt med Paramount kunne bare Charlie Chaplin konkurrere med ham i popularitet blant filmkomikerne. Hans popularitet fikk imidlertid en br\xc3\xa5 slutt da han h\xc3\xb8sten 1921 ble anklaget for \xc3\xa5 ha drept skuespillerinnen Virginia Rappe under en Labor Day-fest i San Francisco. Arbuckle ble fullstendig renvasket for anklagen etter tre rettssaker, men presseomtalen om ham hadde v\xc3\xa6rt s\xc3\xa5 forulempende i l\xc3\xb8pet av rettssakene at ingen filmselskap ville ansette ham som skuespiller til og med etter frikjennelsen. _NEWLINE_I l\xc3\xb8pet av de neste ti \xc3\xa5rene skrev og regisserte han et ti-talls kortkomedier under pseudonymet \xc2\xabWilliam Goodrich\xc2\xbb, med blant andre Lloyd Hamilton, Monty Banks og Lupino Lane i hovedrollene. I 1925 giftet Arbuckle seg p\xc3\xa5 nytt, denne gangen med skuespillerinnen Doris Deane. Paret skilte seg tre \xc3\xa5r senere, i 1928._NEWLINE_Etter talefilmens ankomst fikk Arbuckle opptre foran kameraene igjen, for f\xc3\xb8rste gang siden skandalen inntraff, som hovedrolleinnehaver i seks kortkomedier for Warner Brothers i 1932-1933. Filmene fikk angivelig god respons hos publikum. Rundt samme tid, i juni 1932, giftet Arbuckle seg for tredje gang, denne gangen med Addie McPhail. Paret forble gift fram til Arbuckles d\xc3\xb8d n\xc3\xb8yaktig ett \xc3\xa5r senere._NEWLINE_I 1960 fikk Arbuckle sin Hall of Fame-stjerne i Hollywood, og i 2005 ferdigstilte Laughsmith Entertainment en DVD-boks titulert The Forgotten Films of Roscoe \xc2\xabFatty\xc2\xbb Arbuckle. Det har i flere ti\xc3\xa5r v\xc3\xa6rt gjort fors\xc3\xb8k av ulike filmskapere p\xc3\xa5 \xc3\xa5 lage en film basert p\xc3\xa5 Arbuckles liv, med den tragiske skandalen i 1921 som hovedfokus. Pr. idag har imidlertid ingen av prosjektene blitt fullf\xc3\xb8rt."